
A liszti haláltematika magyarországi recepciója (1870-1910)

Közismert tény, hogy Liszt Ferenc zongoraművészként nemzetközi hírnévre tett szert, ám zeneszerzői mivoltában főként innovatív műveivel nem aratott osztatlan sikert. Számos bíráló kritika látott napvilágot darabjairól, melyek különösen a haláltematikájú, experimentális alkotásait nem kímélték: életének kései szakaszában e műveinek nyilvános előadását hírnévre, sikerre vágyó tanítványainak emiatt nem is javasolta. Halála után nem sokkal, a századforuló körül azonban változott a zenei ízlés, Liszt tanítványai és a “Liszt-unokák” pont a mester előremutató, haláltematikájú műveinek előadását kezdték preferálni.

Liszt Ferenc magyarországi megítélése a nemzetközihez hasonlóan ambivalens volt. Az 1870-es években Liszt műveinek reputációja kapcsán leggyakrabban kétféle véleményen osztoztak Magyarországon, ahogyan külföldön is: vagy szerették Liszt zenéjét, vagy mellőzték. Az 1890-es években fellendülni látszott Liszt műveinek bemutatása és játszottsága. Tanulmányomban azt vizsgálom, hogy az 1870-es évektől az 1910-es évekig hogyan változott Liszt haláltematikájú műveinek megítélése és kiknek a nevéhez köthető műveinek értő tolmácsolása, mellyel a hallgatóság elindulhatott a megértés útján. A liszti haláltematikájú művek jellemzőit és azok reputációját többek közt a lehető legtöbb koncertműsor adatainak felhasználásával próbálom értelmezni.



